Cora Marie

Cora Marie, die verhoognaam van Cora Nell (1953–1994), was 'n Afrikaanse country-sangeres. Sy reik oor haar loopbaan sowat 22 langspelers uit, waarvan 14 goue status behaal. Haar grootste treffers, waarmee sy bekendheid verwerf, was Gee haar 'n roos en Mamma Leonie. Sy is in 1994, op 41-jarige leeftyd, aan kanker oorlede.

Biografie 
Cora Nell is op 3 Januarie 1953 in Pretoria gebore. Sy was die jongste van vier kinders en het drie broers gehad (Bobby, Jimmy en Dennis). Haar pa is in 'n motorongeluk oorlede toe sy een jaar oud was, waarna sy in 'n kinderhuis in Springs geplaas is.

Sy het aan talentkompetisies begin deelneem by die Hellenic Hotel in Johannesburg wat sy telkemale gewen het. In 1974 neem sy haar eerste enkelspeler, Hasta Manjana, 'n liedjie van ABBA, in Afrikaans op. Cora tree in September 1979 met die plateregisseur Corrie Myburgh in die eg.

In 1980 verwerf sy bekendheid met haar album Lang Verlang Kontrei, waarop haar grootste treffer Gee haar 'n roos, verskyn. In 1981 span en haar sangmaat Kupido kragte saam en hulle neem sewe langspeelplate oor die volgende 11 jaar saam op.

Cora is op 8 Julie 1994 in die ouderdom van 41, na 'n 2-jaar lange stryd teen kanker, oorlede. Sy laat haar man, Corrie Myburg, haar ma, Rina Heinlein, en drie aangenome seuns agter.

Cora Marie se biografie,"Gee Haar 'n Roos-Die Lewensverhaal Van Cora Marie" (ISBN 978-1-920575-13-7) geskryf deur Shaun Mynhardt is op 7 Desember 2012 vrygestel.

In Maart 2015 het die bestuurder van haar bewonderaarsklub 'n reeks Country Huldeblyk Konserte ter ere van Cora gereël. Op 28 Maart 2015 het kunstenaars soos Min Shaw, Lance James, Tommy Dell, Shaun Mynhardt  en Clive Bruce spesiaal Kaap toe gevlieg om hulde aan Cora te bring. Die konsert was uitverkoop.

Op 31 Oktober 2015 is die tweede Country Legendes-Huldeblyk aan Cora Marie (weer deur Shaun Mynhardt gereël) in Pretoria, by die Centurion Teater aangebied. Hierdie konsert was nog groter met legendes: Min Shaw, Lance James, Tommy Dell, Vicki du Preez en Shaun & Philip Mynhardt wat hulde aan Cora Marie gebring het. 'n Spesiale toekenning van die ATKV is postuum aan Cora Marie tydens hierdie glansgeleentheid oorhandig.

Diskografie 
 Platinum Country Treffers, 2008 EMI
 Sing Vir Die Kinders, 2008 EMI
 Die Lewenslied van Cora Marie, CRESCENDO
 Laat My Net Lewe, 1991 TUSK
 Liefde In Die Reën, 1991 TUSK
 Ek Verlang Na Jou / My Grootste Wens 7, 1986 PANORAMA
 Voorspoedige Lewensjaar / Min Dae 7, saam met Kupido, 1984 PANORAMA
 50 – 50 LP, saam met Kupido, CBS
 Country in Harmonie, saam met Kupido, 1983 CBS INC/GRAMAPHONE CO/PANORAMA
 Die Klokkespel, saam met Laurika Rauch, Johan Stemmet en Kupido, 1983
 U Wil Sal Geskied
 Roos Van My Hart / Ek's 'n Country Meisie 7, 1983 PANORAMA
 Hartenbos / Vioolman 7, 1983 PANORAMA
 Wat Kan Lekkerder Wees LP, saam met Leon Schuster, 1982 RPM
 Gee Vir My 'n Bietjie Country / Bou Op Jou Liefde 7, 1982 PANORAMA
 Dankie Vir Die Roos / Ek Skryf 'n Brief 7, 1981 PANORAMA
 Monique / My Hart Sing Alweer 7, 1981 PANORAMA
 Briefie Uit Die See / Die Held Van Transvaal 7, 1980 EXPLOSION
 Lang Verlang Kontrei, 1980 PANORAMA
 Ster Van Bethlehem / Tommy Kom Terug 7, 1979 EXPLOSION
 Veg Vir Jou Land / Vreugde Op Die Plaas 7, 1979 EXPLOSION
 Hasta Manana / Kon Ek 'n Lied Tog Bring 7, 1974 IRC

Sien ook 
 Lys van Suid-Afrikaanse musikante

Verwysings

Eksterne skakels 
 Amptelike webwerf van Cora Marie 
 Cora Marie Bewonderaarsklub op Facebook
 
 

Suid-Afrikaanse musici
Geboortes in 1953
Sterftes in 1994